**Текст 3. “Француз бәйете”**

**Проект эшенең темаһы: “Тыуған илде һаҡлау – ир-егеттең изге бурысы”**

Һуғыш... Был һүҙҙә мәңге уңалмаҫ ер яраһы, күңел яралары, селпәрәмә килгән яҙмыштар, өҙөлгән ғүмерҙәр. Күпме ҡатын-ҡыҙҙы тол ҡалдырған, күпме балаларҙы етем иткән был һүҙ. Утлы өйөрмә үҙ юлында бер нәмәне лә аямағандай, һуғыш та бөтә илде ялмай. Ҡәһәрле һуғыш заман үтеү менән тарих биттәрендә урын алһа ла, халыҡ хәтеренән мәңге юйылмай.

Башҡорт халҡының хәтерендә тәрән эҙ ҡалдырған тарихи ваҡиғаларҙың береһе – 1812 йылғы Ватан һуғышы. Уның шаһиты булып "Любизар", "Ҡаһым түрә" һәм башҡа халыҡ йырҙары һәм көйҙәре, риүәйәттәр, бәйеттәр беҙҙең көндәргәсә килеп еткән.

Ватан һуғышы “Француз бәйете”ндә лә сағылыш тапҡан. Бәйеттә, ҡурҡыу күҙен күрмәҫ ярһыу ирҙәрҙең батырҙарса һуғышып ҡатилдарҙы еңеүе, яу яланында ҡанһырашып мәңгелеккә ятып ҡалыуы тасуирлана. Затлы халҡының юҡҡа ҡырылыуын, һуғыштың бер кемгә лә кәрәк түгеллеген һөйләй. Ләкин ир кеше үҙ тыуған ерен һаҡлап яуға күтәрелергә бурыслы. “Ыласын ирҙәр хас дошмандарҙы онотмаҫтар, һепереп түкмәй изге ерҙән вә ҡайтмаҫтар”,-ти уларҙың тоғролоғо тураһында.

Бәйет юлдары менән тулыһынса килешәм. Һуғыш ни тиклем ҡурҡыныс булмаһын, батырҙарыбыҙ ғәзиз ере өсөн йәнен бирергә әҙер булған. Яҙғандарҙы иҫбат итеп, “Төньяҡ амурҙары” тарихи романына мөрәжәғәт итәйек. Я.Хамматов башҡорт батырҙарының француздарға ҡаршы һуғышта  үҙ намыҫтарына тап төшөрмәүе, аяу белмәй көрәшеүе тураһында һүрәтләй. Бородино яланында барған үлемесле һуғышта дошманды аяуһыҙ тураҡлайҙар, уҡ-йәҙрәләрен бал ҡорттары күсе шикелле яуҙыралар.

Икенсе аргумент итеп, Украинала барған политик тотороҡһоҙлоҡ, бер кемгә лә кәрәкмәгән һуғыш менән бәйләр инем.  Украинала ысын мәғәнәһендә аяуһыҙ һуғыш бара, ҡатил кеүектәр арҡаһында ҡан ҡойола. Ә үҙ бурысын аңлаған егеттәребеҙ махсус хәрби операцияла  “ут һибә”. Танк экипажы офицеры Игорь Нәсибуллин батырлығы ғына ни тора! Контузия алыуына ҡарамаҫтан, ут аҫтынан яралы яугирҙарҙы алып сыға, ләкин үҙе батырҙарса һәләк була.

Шулай итеп, ил өҫтөнә ҡасан, ниндәй генә һуғыш ябырылмаһын, батырҙарыбыҙ яуға күтәрелә. Тыуған еребеҙ өсөн  ҡорбан булған һалдаттарҙы белергә, уларҙың батырлыҡтары менән ғорурланырға тейешбеҙ. Һуғышта алған тән һәм йән яралары шул мәхшәрле көндәрҙең үткәненә бер фәһем булһын ине.